Motorola T280 je novinka v rodine Timeportov, aký je to vlastne telefón a komu je určený sa vám pokúsim priblížiť v dnešnej recenzii.
Vzhľad elegantného manažéra
Motorola Timeport 280 spadá svojimi funkciami do triedy takzvaných pracovných telefónov a svojim dizajnom to taktiež potvrdzuje. Telefóny v tejto triede nesúťažia o to aby boli čo najmenšie alebo najľahšie, skôr ide o to aby telefón dobre padol do ruky a tým pádom sa aj dobre a pohodlne ovládal. Svojimi rozmermi T280 tieto parametre spĺňa (125x49x24mm) a váha 119 gramov je tiež znesiteľná a na pracovný telefón primeraná. Celý dizajn sa prispôsobuje veľkému displeju, kde je telefón z predného pohľadu o malinko širší a smerom dolu sa pomaličky zužuje. Na samom vrchu telefónu sa nachádza anténa vedľa nej je na špičke telefónu umiestnený IrDA port a smerom ďalej na ľavú stranu sa netradične u Motoroly nachádza tlačidlo na zapnutie / vypnutie telefónu. Na dolnom konci Timeportu 280 sa nachádza konektor pre dátový kábel a nabíjačku, ktorý nie je kompatibilný s T250, V.50, Accompli 008 ale ide o nový typ konektoru ako má aj V.66. Celkovo by sa dal hodnotiť dizajn Timeportu 280 ako manažérsko – elegantný.
Displej je tradične veľmi dobrý
Motorola si dala záležať na kvalitnom displeji, ktorý je plne grafický a má zaujímavé rozlíšenie 128x100 bodov. Displej je šesťriadkový pri zvolenom malom písme alebo štvorriadkový pri veľkom písme. Veľkosť písma sa mení jednoducho a to jedným krátkym stlačením tlačidla MENU a druhým dlhým stlačením tlačidla MENU. Dva riadky však ostávajú vždy bezo zmien, a to horný aj dolný. V hornom riadku sa zobrazujú informácie ako intenzita signálu a stav batérie. V dolnom riadku zas nájdete informácie o tom aké funkcie sú priradené dvom funkciovým klávesám pod displejom. V kludovom stave nájdete na displeji informácie o operátorovi v ktorého sieti ste prihlásený, dátum a čas. Ak váš operátor podporuje GPRS v malom rámčeku sa vám na displeji zobrazí G. Špeciálne by som chcel displej pochváliť za vynikajúcu čitateľnosť, ktorú dosahuje Motorola vďaka vloženiu holografickej nálepky medzi displej a vrchné sklíčko. Displej je inak vysoko kontrastný a rovnomerne podsvietený. Ak si potrpíte na rôzne ikonky ala štýl Nokii, tak práve na vás Motorola myslela v T280ke ale ak vás také niečo otravuje môžete ostať pri klasických nápisoch. Mne osobne vyhovujú skôr nápisy je to aj kvôli rýchlosti ovládania. Ak by sme informácie o displeji chceli stručne zhrnúť dalo by sa to dvomi slovami ako veľmi dobrý.
Výdrž je dostatočná
Štandardne je Motorola Timeport 280 dodávaná s Li-Ion batériou, ktorá má kapacitou 850 mAh. Výrobca udáva výdrž v pohotovosti 220 hodín alebo doba hovoru 415 minút. Ja som v tomto prípade uskutočnil testy dva, a to jeden pri poriadnom vyťažení a druhý pri minimálnom vyťažení. Počas prvého testu vydržala T280 skoro 120 hodín počas ktorých som uskutočnil cca 75 minút hovoru, prehrabával sa v menu a napísal cca 15 SMS. V druhom teste vydržala T280 niečo málo cez 200 hodín počas ktorým som uskutočnil cca 15 min hovoru. Dalo by sa teda povedať, že výdrž má Timeport 280 dosť dobrú.
Ovládanie a klávesnica
Ak vlastníte niektorý z predchádzajúcich modelov Timeportu určite si na ovládanie rýchle zvyknete. Aj keď Menu sa podstatne zmenilo a myslím, že k lepšiemu, stále je to ono typické Motorolácke. Len tak mimochodom software je v Timeporte 280 zhodné s modelom V.66. Zaujímavosťou je u T280 blokovanie klávesnice, ktoré je možné podobne ako u iných značiek krátkym stlačením tlačidla Menu a hviezdičky, rovnako sa aj odblokuje. S opisom funkciových kláves je to u Timeportu trošku zložité a to z jednoduchého dôvodu. Neviem ako by som vám správne opísal veľkú klávesu pod diplejom, ktorá je z jedného kusu ale spĺňa funkciu kláves troch. Ak ju stlačíte v strede dostanete sa do menu telefónu. Klávese po bokoch sú priradené funkcie, ktorých názov sa nachádza v spodnom riadku displeja. Pod touto zaujímavou klávesou sa nachádza ešte jedna zaujímavejšia, ktorá plní úlohu štvorsmerovej klávesy a ide v podstate o Joystick, ktorý sa mne osobne celkom páčil, lebo telefón sa s ním veľmi dobre ovládal. Ďalej sa tu nachádzajú dve funkčné klávesy na príjem a ukončenie hovoru a na ľavom boku sa nachádzajú dve klávesy na regulovanie hlasu. Netradičné umiestnenie klávesy na zapnutie a vypnutie telefónu som už spomínal vyššie. Celkovo by som klávesnicu hodnotil ako pomerne dobrú s primeraným zdvihom kláves a slušnou reakciou na stisk. Ak patríte medzi zarytých smskárov klávesnica Timeportu 280 by sa vám celkom pozdávala, ešte aby prišla Motorola so slovenským slovníkom do iTap (prediktívne vkladanie textu) a bol by to mobil vhodný pre smsmaniakov.
Možno si majitelia mobilov Motorola všimli, že zmizla tak slávna klávesa so šípkou hore, ktorá slúžila ako rýchla voľba. Dobrou správou ale je, že táto funkcia zostáva zachovaná a to vďaka tlačidlu Menu a stlačením čísla. Môžete si tak spraviť akési vlastné menu, ktoré vám uľahčí prácu. Položky si doň vložíte veľmi jednoducho a to dlhým podržaním tlačidla Menu na funkcii, ktorú chcete v tomto rýchlom menu chcete mať. Naviac toto rýchle menu má miesto pre 99 položiek a ku každej položke si môžete pridať hlasový povel a ovládať tak Timeporta ešte jednoduchšie. Rozpoznávanie hlasuje je celkom slušné a vy sa tak nemusíte neustále prehrabávať v Menu, ale aj to sa dá naviac nastaviť podľa vašich požiadaviek.
Telefónny zoznam a telefonovanie
Kapacita 500 miest telefónneho zoznamu, ktorý je mimochodom viac položkový a spĺňa tak funkciu adresára by vám mala postačovať. Zaujímavosťou je možnosť kopírovať čísla medzi pamäťou a SIM kartou od určitej položky po určitú položku, teda nemusíte skopírovať celý telefónny zoznam zo SIM do pamäte ale pekne si vyberiete. Inak Timeport 280 dokáže naraz pracovať s telefónnym zoznamom na SIM karte aj s tým čo je uložený v pamäti telefónu. Naviac ku číslam v zozname si môžete priradzovať jednu zo šiestich ikoniek ktoré sú k dispozícii. Ďalšou dobrou správou je možnosť priradiť hlasové vytáčanie až ku 25 číslam, čo je celkom dosť.
Počas telefonovania je protistranu počuť veľmi dobre. Mám skúsenosti s Timeportom 250 a tak mám možnosť porovnávať. Povedal by som, že 280 má čiastočne lepší zvuk oproti 250. Hlasitosť reproduktoru je možné ovládať počas hovoru bočnými tlačidlami, ktorými sa pri kludovom stave ovláda hlasitosť zvonenia alebo v nastaveniach telefónu. Timeport 280 má päť profilov, pri ktorých je trošku na škodu, že sa nedajú meniť názvy ale inak sú nastaviteľné podľa potrieb používateľa. Na prichádzajúci hovor máte možnosť vybrať si spomedzi vibrovania, vibrovania a potom zvonenia alebo len zvonenia. Zvonení je v telefóne 27 a ďalších 32 melódii môžete skomponovať alebo si nechať poslať ako SMS. Veľmi ale veľmi sa mi páčila možnosť nastaviť si upozornenie na došlú ale neakceptovanú SMS alebo zmeškaný hovor po piatich minútach napríklad krátkym pípnutím či zavibrovaním. Je to pracovný telefón a potvrdzuje to každou svojou nadštandardnou funkciou.
SMSkovanie
Ako som spomínal už pri opise klávesnice na Timeporte 280 sa smskuje veľmi slušne aj vďaka kvalitnej klávesnici, ktorá dosť dobre reaguje na stisk. O písaní smsiek niet čo moc debatovať, T280 má klasický smskový editor v ktorom je možné nastavovať si veľkosti písma ale aj voľbu prediktívneho vkladania textu iTap, ktorý ešte nemá slovenský slovník. Možno stojí za zmienku, že na Timeporte 280 sa dajú písať smsky o dĺžke 160 znakov a telefón vás na počet znakov začne upozorňovať až keď prekročíte 120 znakov. Telefón má vlastnú pamäť na SMSky ale nepodarilo sa mi ju naplniť takže vám neprezradím koľko sa do nej vojde SMS. Ak by som chcel SMSkovanie na Timeporte ohodnotiť stačí ak poviem, že Timeport 280 môžem doporučiť každému aktívnemu smskárovi.
WAP
Wapovanie je na Timeprte 280 na veľmi slušnej úrovni, veď prečo aj nie, na tak veľkom displeji je radosť si "wapnúť". Pri wapovaní ak je nastavený menší font sa zobrazuje šesť riadkov textu, plus dva pevné riadky (horný a dolný riadok s funkciami). Wapový prehliadač má vlastné menu a dostanete sa doň za pomoci tlačidla Menu. V menu browseru sa dajú nastaviť rôzne parametre, obnoviť stránku, prejsť na druhú stránku alebo ukladať obľúbené stránky. Spojenie pre wapovanie môžete oskutočniť klasickým spôsobom cez dial-up alebo cez GPRS, ktoré som ešte stále nemal možnosť otestovať.
Dáta na každom kroku
Motorola Timeport 280 je jeden z tých GPRS telefónov ktoré majú konfiguráciu 4+1 timeslot, čo v skutočnosti znamená 4 sloty na download a 1 slot upload. Na prenos dát vám ale môže poslúžiť aj hardwarový modem. Na prepojenie so stolovým PC, notebookom alebo s nejakým handeldom môže poslúžiť dátový kábel, ktorý sa nachádza v balení a IrDA port. Toto prepojenie budú dozaista využívať mnohí kvôli synchronizácii dát cez TruSync alebo na surfovanie po internete, keď už bude v komerčnej ponuke GPRS.
Jednoduchý diár
V ponuke Timeportu 280 sa nachádza aj akýsi jednoduchý diár, ktorý má zopár základných funkcii ako možnosť týždenného alebo denného náhľadu na udalosti, možnosť nastavenia kedy sa začína a končí váš pracovný deň alebo za ako dlho sa majú uložené záznamy sami zmazať z diára. Pri vkladaní konkrétnej udalosti potom vkladáte klasické údaje ako názov udalosti, začiatok, doba trvania, dátum, upozornenie budíku a možnosť opakovať udalosť denne, týždenne, mesačne a ročne. Budík vás potom samozrejme na udalosť vopred upozorní ale je potreba mať zapnutý telefón.
Z funkcii Timeportu, ktoré netreba nijak zvlášť popisovať by som ešte azda spomenul kalkulačku, prevod meny, hlasový záznamník a tri hry Blackjack, Mindblaster a Paddleball.
Záverom
Určite ste si aj sami spravili záver, že Motorola Timeport 280 je mobil natlačený funkciami a tak je ako stvorený pre prácu. Všetko je to ešte obalené v celku sympatickom obale, s veľkým displejom, dobrou klávesnicou a vynikajúcou výdržou batérie. Čo dodať, azda ešte cenu ktorá by sa mala pohybovať niekde okolo 14000Sk bez DPH.
Motorola Timeport 280 v skratke
Funkcie životného štýlu
Dátum, hodiny, budík - pre telefón tejto triedy sú samozrejmosťou
Kalkulačka, konvertor meny
Diár - s upozornením na udalosti
VoiceNote™ - 3-minútový záznamník - ak nie je po ruke pero a papier, prípadne pri potrebe nahrať si časť telefonického rozhovoru
Zábava / Personalizácia
Lupa - možnosť vybrať si medzi zväčšením písma na displeji alebo väčším množstvom zobrazeného textu s menším písmom
Programovateľné menu - možnosť usporiadať si menu podľa svojich potrieb
Programovateľné klávesy - SoftKeys – dve klávesy pod displejom je možné naprogramovať na najviac používané funkcie
Skratky - možnosť naprogramovať až 99 skratiek
- príkazy je možné zadávať stlačením tlačidla Menu a zadaním pozície požadovanej funkcie, taktiež hlasovým povelom
Melódie zvonenia - 32 preddefinovaných a 32 programovateľných
Hry - Black Jack, Mindblaster, Paddleball
Funkcie správy hovorov
Záznamy - o čase, dátume a podrobnostiach volania
Telefónny adresár - pojme až 500 položiek vrátane doplňujúcich informácií o adresátovi
VibraCall® - diskrétne vibračné zvonenie
Hlasové ovládanie - voľba čísla a hlasové povely
Funkcia SMS správ
Skupinové posielanie - naraz viacerým adresátom
SMS - nielen na čísla v zozname ale aj na čísla volaných, prijatých a neprijatých hovorov
Vzorové správy - možnosť preddefinovať viac vzorových správ
Opakované upozornenie - zvukovou signalizáciou v prípade neprečítanej novej SMS
Automatické mazanie - prichádzajúce (inbox) a odchádzajúca (outbox) SMS správy sa môžu po nastavení mazať automaticky, a to buď po niekoľkých dňoch, alebo pri určitom počte sa zmažú najstaršie SMS
Výkon
Trojpásmová
technológia - GSM 900/1800/1900, GPRS
Batéria - Li-Ion 850 mAh
Doba hovoru (min) - do 415
Pohotovostný čas (hod) - do 220
Dátové funkcie
Dátové spojenie - IrDA, RS232 a USB
WAP - verzia 1.1
GPRS - Timesloty: 1up/4down
TrueSync™ - zabezpečuje stálu aktuálnosť dát a synchronizuje adresár a kalendár s PC a najrozšírenejšími PDA zariadeniami
Technické parametre
Farby - strieborná (Silver)
Rozmery (v x š x h mm) - 124 x 49 x 24
Displej:
Farba podsvietenia: - zelená
Počet riadkov textu: - 6
Rozmery v bodoch: - 128 X 100
Objem (cm2) - 105
Hmotnosť (g) - 119
Upozornenie: Ak kliknete na malý obrázok v galérii, ten sa vám otvorí veľký v novom okne.